สังคมข่าวหุ้น
ตลาดหุ้นไทยโดนแรงกดดันตามตลาดภูมิภาควานนี้ ปิดที่ 1,658 จุด ลดลงเล็กน้อย 2.03 จุด หลังจากบอนด์ยีลด์สหรัฐฯ ปรับพุ่งขึ้นสูงสุดในรอบ 2 ปี
ตลาดหุ้นไทยโดนแรงกดดันตามตลาดภูมิภาควานนี้ ปิดที่ 1,658 จุด ลดลงเล็กน้อย 2.03 จุด หลังจากบอนด์ยีลด์สหรัฐฯ ปรับพุ่งขึ้นสูงสุดในรอบ 2 ปี
20 ม.ค. 2565

บอนด์ยีลด์กดดัน
ตลาดหุ้นไทยโดนแรงกดดันตามตลาดภูมิภาควานนี้ ปิดที่ 1,658 จุด ลดลงเล็กน้อย 2.03 จุด หลังจากบอนด์ยีลด์สหรัฐฯ ปรับพุ่งขึ้นสูงสุดในรอบ 2 ปี นักลงทุนกังวลอาจส่งสัญญาณให้เฟดปรับขึ้นดอกเบี้ยเร็วขึ้น ขณะที่ราคาหุ้นกลุ่มพลังงานสดใส โดยเฉพาะกลุ่มปตท. หลังราคาน้ำมันพุ่งสูงสุดรอบ 7 ปี แนวรับวันนี้ 1,660 จุด แนวต้าน 1,665 จุด
KBANK ออกมายอมรับสนใจธุรกิจซื้อขายเงินดิจิทัล ที่ธนาคารหลายแห่งก็ให้ความสนใจ รวมทั้งธนาคารกสิกรไทยก็ให้ความสนใจศึกษาทางเลือกต่าง ๆ เช่นกัน แต่ขณะนี้ธนาคารยังไม่มีข้อสรุปเรื่องการทำธุรกิจดังกล่าว และหากมีผลสรุปแล้ว ธนาคารจะแจ้งความคืบหน้าให้ทราบต่อไป
SABUY วอลุ่มหนาแน่นกว่า 835 ล้านบาท หลังบัวหลวงปรับเป้าใหม่เป็น 50 บาท อัพไซด์ยังเหลืออีกเยอะ ราคาย่อเป็นโอกาสซื้อ รับธุรกิจใหม่ รวมทั้งคริปโต จับตา Q4/2564 กำไรพุ่งกระฉูด ต่อเนื่องตลอดปี 2565
ธีรยุทธ พัชรมณีปกรณ์ รองกรรมการผู้จัดการอาวุโส CPF ผนึกกำลังร่วมกับ 3 ธุรกิจ ได้แก่ ธุรกิจเป็ดแปรรูป ธุรกิจไก่แปรรูป และธุรกิจอาหารสำเร็จรูป รวมถึงห้างโลตัส ตอกย้ำภาพลักษณ์เจ้าแห่งเทศกาลตรุษจีน ซึ่งนอกจากความมงคลและความถูกต้องตามหลักความเชื่อแล้ว ปัจจัยที่สำคัญคือ สินค้าต้องมีคุณภาพดี สด สะอาด ปลอดภัย และสะดวกสบายในการไหว้
พิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG ปลื้มสถาบันจัดอันดับความน่าเชื่อถือ บริษัท ทริสเรทติ้ง จำกัด (TRIS Rating) ได้จัดอันดับเครดิตองค์กรและอันดับเครดิตหุ้นกู้ไม่ด้อยสิทธิไม่มีหลักประกันชุดปัจจุบันของพีทีจีที่ระดับ BBB+ พร้อมแนวโน้มอันดับเครดิต “Stable” หรือ “คงที่” ซึ่งสะท้อนให้เห็นถึงความสามารถของบริษัท ในการรักษาสถานะทางการตลาดที่แข็งแกร่งในตลาดค้าปลีกน้ำมัน เนื่องจากมีการวางแผนธุรกิจอย่างรอบคอบและรัดกุม
บมจ.โทรีเซนไทย เอเยนต์ซีส์ (TTA) ตั้งบริษัทย่อยใหม่ คือ บริษัท โทรีเซน แอลพีจี จำกัด (TLPG) ประกอบธุรกิจเรือขนส่งก๊าซปิโตรเลียมเหลวหรือก๊าซหุงต้ม (Liquefied Petroleum Gas (LPG) shipping services) ทุนจดทะเบียนและชำระแล้ว 1,000,000 บาท TTA ถือหุ้น 100% ใช้แหล่งเงินทุนจากกระแสเงินสดสะสมภายในบริษัท
เติมพงษ์ เหมาะสุวรรณ รองกรรมการผู้จัดการอาวุโส กลุ่มงานบัญชีและการเงิน บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ เตรียมเสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ เสนอขายให้แก่ประชาชนทั่วไป คาดว่าจะเสนอขายช่วงกลางเดือนกุมภาพันธ์ 2565 ผ่านธนาคารกรุงไทย จำกัด (มหาชน) และธนาคารซีไอเอ็มบี ไทย จำกัด (มหาชน) อายุหุ้นกู้ 4 ปี อัตราดอกเบี้ยอยู่ระหว่าง 4.10-4.30% ต่อปี ซึ่งบริษัทจะประกาศอัตราดอกเบี้ยที่แน่นอนอีกครั้ง
สวัสดิ์ นฤวรวงศ์ รองกรรมการผู้จัดการใหญ่ บมจ.ไทยประกันชีวิต แจ้งการตรวจสอบข้อมูลผู้ประสบอุบัติเหตุช่วง 7 วันอันตรายในช่วงเทศกาลปีใหม่ ระหว่างวันที่ 29 ธันวาคม 2564-4 มกราคม 2565 พบว่ามีผู้เอาประกันภัยของบริษัทประสบอุบัติเหตุเสียชีวิตรวมทั้งสิ้น 12 ราย รวมความคุ้มครองทั้งสิ้น 5,715,296 บาท ซึ่งบริษัทขอแสดงความเสียใจต่อครอบครัวของผู้เสียชีวิตทุกราย พร้อมประสานส่งมอบสินไหมทดแทนแก่ผู้รับผลประโยชน์แล้วจำนวน 6 ราย และดำเนินการติดตามผู้รับประโยชน์ที่เหลือ เพื่อประสานงานและพิจารณาจ่ายสินไหมอย่างเร่งด่วนต่อไป